	Na temelju članka 49. stavka 4., članka 51., stavka 5. i članka 62. stavka 5. Zakona o zaštiti životinja („Narodne novine“, broj 102/17 i 32/19) i članka 30. Statuta Općine Brestovac („Službeni glasnik Općine Brestovac“ broj 3/2021), Općinsko vijeće Općine Brestovac, na 5. sjednici održanoj 18.prosinca  2025. godine, donijelo je


ODLUKU
o uvjetima i načinu držanja kućnih ljubimaca i načinu postupanja
s izgubljenim i napuštenim životinjama te divljim životinjama
na području Općine Brestovac


	I. OPĆE ODREDBE 

Članak 1.
	Odlukom o uvjetima i načinu držanja kućnih ljubimaca i načinu postupanja s izgubljenim i napuštenim životinjama te divljim životinjama na području Općine Brestovac (u daljnjem tekstu: Odluka) uređuju se minimalni uvjeti i način držanja kućnih ljubimaca koje im moraju osigurati njihovi posjednici, način kontrole razmnožavanja kućnih ljubimaca, način postupanja s izgubljenim i napuštenim životinjama, poticanje zaštite životinja te način postupanja s divljim životinjama nađenim izvan njihovog prirodnog staništa na području Općine Brestovac (u daljnjem tekstu: Općina).

Članak 2.
	Pojedini pojmovi u ovoj Odluci imaju sljedeće značenje:
1. divlje životinje su sve životinje, osim domaćih životinja, kućnih ljubimaca, službenih životinja i radnih životinja,
2. izgubljena životinja je životinja koja je odlutala od vlasnika i on je traži,
3. kućni ljubimci su životinje koje čovjek drži zbog društva, zaštite i pomoći ili zbog zanimanja za te životinje,
4. napuštena životinja je životinja koju je vlasnik svjesno naputio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao,
5. opasne životinje su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko              ponašanje prema čovjeku,
6. posjednik životinje odnosno kućnog  ljubimca (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili             privremeno odgovorna za zdravlje i dobrobit životinje,
7. prijevoz je premještanje životinja prijevoznim sredstvom u nekomercijalne svrhe,              uključujući postupke pri polasku i dolasku na krajnje odredište,
8. radne životinje su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih 	poslova,
9. sklonište za životinje (u daljnjem tekstu: sklonište) je objekt u kojem se smještaju i               zbrinjavaju napuštene i izgubljene životinje gdje im se osigurava potrebna skrb i               pomoć,
10. službene životinje su životinje koje imaju licenciju za rad i služe za obavljanje                 poslova pojedinih državnih tijela. 



	II. UVJETI I NAČIN DRŽANJA KUĆNIH LJUBIMACA

	Opći uvjeti držanja kućnih ljubimaca 

Članak 3.
	Kućnim ljubimcima moraju se osigurati uvjeti držanja u skladu s njihovim potrebama. 
	Posjednik kućnog ljubimca dužan je brinuti se o njegovu zdravlju, prehrani, smještaju i higijeni te prema njemu postupati na način da ne ugrožava zdravlje i sigurnost ljudi, posebice djece te životinja.

Članak 4.
	Posjednik je dužan:
1. osigurati kućnim ljubimcima držanje u skladu s njihovim potrebama, a minimalno              predviđenim Zakonom o zaštiti životinja („Narodne novine“, broj 102/17 i 32/19)              i ovom Odlukom,
2. psima osigurati pseću kućicu ili odgovarajuću nastambu, zaštitu od vremenskih               neprilika i drugih nepovoljnih uvjeta za obitavanje, a koja odgovara njihovoj veličini, 
3. psi moraju biti označeni injektibilnim transponderom u skladu s člankom 70. Delegirane uredbe (EU) 2019/2035 prije premještanja u svrhu promjene vlasništva, a najkasnije 90 dana od dana štenjenja,
4. onemogućiti bijeg i kretanje pasa po površinama javne namjene bez nadzora,
5. na vidljivom mjestu staviti oznaku koja upozorava na psa te imati ispravno zvono na              ulaznim dvorišnim ili vrtnim vratima,
6. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih i ozlijeđenih životinja,
7. osigurati kućnim ljubimcima redovitu i pravilnu ishranu te trajno omogućiti pristup               svježoj pitkoj vodi, 
8. redovito održavati čistim prostor u kojem borave kućni ljubimci.

	Posjednik ne smije:
1. zanemarivati kućne ljubimce s obzirom na njihovo zdravlje, smještaj, ishranu i njegu,
2. ograničavati kretanje kućnim ljubimcima na način koji im uzrokuje bol, patnju, ozljede               i strah,
3. napustiti kućnog ljubimca kojeg drži pod nadzorom.

	Osim zabranjenih postupaka u svrhu zaštite životinja propisanih Zakonom, zabranjeno je:
1. držati pse trajno vezane ili ih trajno držati u prostorima ili dijelu dvorišta bez               omogućavanja slobodnog kretanja izvan tog prostora, 
2. vezati pse, osim privremeno u iznimnim situacijama kada ograđivanje dijela dvorišta               nije izvedivo. U tom slučaju pas se može vezati na način da mu je omogućeno kretanje               u promjeru 5 metara, a sredstvo vezanja i ogrlica moraju biti od takvog materijala da               psu ne nanose bol ili ozljede,
3. trajno i samostalno držanje kućnih ljubimaca na adresi različitoj od prebivališta ili               boravišta posjednika, osim u slučaju kada se radi o radnim psima koji čuvaju neki               objekt ili imovinu, a posjednik im je dužan osigurati svakodnevni nadzor,	
4. držati kao kućne ljubimce opasne i potencijalno opasne životinjske vrste utvrđene u               popisu opasnih i potencijalno opasnih životinjskih vrsta sukladno propisima koji               reguliraju držanje opasnih pasa, 
5. huškati kućne ljubimce na druge životinje ili čovjeka ili ih obučavati na agresivnost,               osim pri školovanju službenih pasa i za potrebe sportske radne i lovne kinologije prema kinološkim standardima pod vodstvom osposobljenih osoba,
6. bacati petarde na kućne ljubimce ili druga pirotehnička sredstva, osim u interventnim               situacijama kada se u skladu s posebnim propisima provodi rastjerivanje životinja,
7. neupisane i neoznačene pse držati i izvoditi na površine javne namjene.
	
	Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozljede, patnje i strah.
	Komunalni redar Općine Brestovac (u daljnjem tekstu: komunalni redar) kontrolira obvezu označavanja pasa mikročipom, odnosno provjerava jesu li psi označeni mikročipom.

	Uvjeti držanja kućnih ljubimaca u stambenim zgrada i obiteljskim kućama

Članak 5.
	Držanje kućnih ljubimaca u zajedničkim prostorijama zgrade i dvorištu zgrade, kretanje kućnih ljubimaca zajedničkim prostorijama zgrade i dvorištu zgrade te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu. 
	Posjednik kućnog ljubimca je dužan držati ga na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina.  
	Posjednik koji psa drži u stanu ili u kući bez okućnice, dužan ga je svakodnevno izvoditi radi obavljanja nužde i zadovoljenja dnevnih fizičkih aktivnosti.

Članak 6.
	U dvorištu, okućnici obiteljske kuće, vrtu ili sličnom zemljištu dozvoljeno je psa držati slobodnog samo u ograđenom dvorištu ili drugom ograđenom prostoru tako da ga pas ne može napustiti, uz uvjet da ograda visinom i čvrstoćom osigurava sigurnost prolaznika. 
	Kada se psa drži u dvorištu ili okućnici obiteljske kuće koje nisu ograđene, posjednik ga mora smjestiti u posebno ograđeni prostor.  
	Posjednik čiji pas učestalim i dugotrajnim lajanjem ili zavijanjem remeti mir građana, dužan je po pritužbi mještana odmah poduzeti odgovarajuće mjere kako bi se spriječilo daljnje uznemiravanje građana.
	U protivnom, u okviru svojih ovlasti, daljnje postupanje po prijavi preuzima komunalni redar.

	Uvjeti izvođenja kućnih ljubimaca na površine javne namjene

Članak 7.
	Pse se smije izvoditi na površine javne namjene samo ako su označeni mikročipom, na povodcu i pod nadzorom posjednika, na način da ne ugrožava osobnu sigurnost ljudi i drugih životinja i njihovo kretanje.
	Nije dozvoljeno puštanje kućnih ljubimaca na površine javne namjene bez nadzora.
	Kada posjednik izvodi psa izvan stana ili dvorišta obiteljske kuće, pas mora biti na uzici. 
	Posjednik kućnog ljubimca dužan je pri izvođenju kućnog ljubimca na površine javne namjene nositi pribor za čišćenje i uklanjanje izmeta (metlica, lopatica i vrećica), koji je na zahtjev komunalnog redara dužan pokazati.   
	Posjednik psa je dužan očistiti površinu javne namjene onečišćenu izmetom njegova kućnog ljubimca.

Članak 8.
	Kretanje kućnih ljubimaca dopušteno je u prostorima i prostorijama javne namjene (zdravstvene, prosvjetne, upravne, vjerske, kulturne, sportske, ugostiteljske, trgovine i druge) uz dopuštenje vlasnika, odnosno korisnika prostora, osim ako ovom Odlukom nije drugačije određeno.  
	Zabranjeno je dovoditi i puštati kućne ljubimce s povodca na dječjim igralištima, travnjacima, cvjetnjacima, sportskim terenima, dvorištima škola i vrtića, tržnicama, grobljima i uređenim plažama te na drugim mjestima gdje postoji opasnost ugrožavanja zdravstveno – higijenske sigurnosti i zdravlja ljudi.

Članak 9.
	Iz sigurnosnih razloga prometa, sugrađana i drugih životinja te u svrhu prevencije nekontroliranog razmnožavanja, zabranjeno je puštanje kućnih ljubimaca da samostalno šeću površinama javne namjene bez prisutnosti i nadzora posjednika.

Članak 10.
	Ograničenje kretanja kućnih ljubimaca iz ove Odluke ne primjenjuje se na pse osposobljene za pomoć osobama s invaliditetom. 

	Postupanje s opasnim psima 

Članak 11.
	Posjednik opasnog psa dužan je provesti sve mjere koje su propisane zakonskim propisima o opasnim psima. 

Članak 12.
	Posjednik opasnog psa mora ga držati u zatvorenom prostoru iz kojeg ne može pobjeći, a vrata u prostor u kojem se nalazi takav pas moraju biti zaključana.
	Na ulazu u prostor u kojem se nalazi opasan pas mora biti vidljivo istaknuto upozorenje „OPASAN PAS“.
	Izvođenje opasnih pasa na površine javne namjene dopušteno je isključivo s brnjicom i na povodcu.

	Način kontrole razmnožavanja kućnih ljubimaca

Članak 13.
	Uzgoji kućnih ljubimaca namijenjenih prodaji ne mogu započeti obavljati djelatnost bez rješenja o registraciji uzgoja koje donosi nadležno tijelo.
	Uzgajivači kućnih ljubimaca radi donošenja rješenja iz stavka 1. ovog članka moraju osigurati način držanja kućnih ljubimaca u skladu s njihovim potrebama i skrb o njima ispunjavati uvjete glede objekata u kojima su smješteni kućni ljubimci.

Članak 14.
	Uzgajivači kućnih ljubimaca moraju biti osposobljeni za njihovo držanje i uzgoj s obzirom na hranidbu, njegu, ponašanje i prepoznavanje stanja bolesti i stresa u životinja te uvjete prijevoza životinja ili osigurati osposobljenost osoblja koje skrbi o kućnim ljubimcima, a ako se uzgajivači samostalno ne skrbe o njima.

Članak 15.
	Posjednik kućnog ljubimca dužan je osigurati kontrolu razmnožavanja životinja pod njihovim nadzorom i spriječiti svako nekontrolirano razmnožavanje.
	Posjednik kućnog ljubimca iz stavka 1. ovoga članka mora zbrinuti mladunčad vlastitih kućnih ljubimaca.
	Ako posjednik kućnog ljubimca sam ne želi zbrinuti mladunčad kućnih ljubimaca, snosi troškove njihova zbrinjavanja, a u slučaju pasa i troškove njihove trajne sterilizacije.
	Ako posjednici kućnih ljubimaca ne zbrinjavaju mladunčad kućnih ljubimaca, veterinarski inspektor po utvrđivanju napuštanja mladunčadi vlastitog kućnog ljubimca, posjedniku može odrediti mjeru trajne sterilizacije kućnog ljubimca, na trošak posjednika. 

	III. NAČIN POSTUPANJA S IZGUBLJENIM I NAPUŠTENIM ŽIVOTINJAMA

	Postupanje s izgubljenim životinjama

Članak 16.
	Posjednik kućnog ljubimca mora u roku od tri dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.
	Ako u roku 14 dana od dana objave podataka vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti. 
	Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku. 

	Postupanje s napuštenim životinjama

Članak 17.
	Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio  posjedniku. 
	Kontakt informacije skloništa s kojim Općina ima potpisan ugovor objavljen je na službenim internetskim stranicama Općine Brestovac.
	Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje. 
	Životinja se ne smješta u sklonište ako se po nalasku životinje može utvrditi njezin vlasnik te se životinja može odmah vratiti vlasniku, osim ako vlasnik odmah ne može doći po životinju. Ako se utvrdi posjednik napuštene životinje, dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

Članak 18.
	Poslove sakupljanja napuštenih ili izgubljenih životinja organizira i financira Općina na temelju sklopljenog ugovora sa skloništem za izgubljene i napuštene životinje.
	Hvatanje neupisanih pasa, pasa lutalica i mačaka lutalica mora se obavljati na najprikladniji način, primjenom odgovarajuće opreme i  na način da se životinji ne nanosi bol ili ozljeda.
	Mačke koje se nalaze u dvorištima ili oko stambenih zgrada o kojima brinu stanari zgrade, a ne postoji sumnja da su zaražene od opasnih bolesti, ne smatraju se lutalicama.

Članak 19.
	Nakon provedenih svih propisanih mjera kojima se nije uspjelo značajno utjecati na smanjenje broja napuštenih životinja, Općina može propisati trajnu sterilizaciju za napuštene ili izgubljene životinje kao obvezan način kontrole razmnožavanja.	
	Ako se na području Općine utvrdi veliki broj napuštenih pasa, način i financiranje kontrole razmnožavanja napuštenih pasa, naredbom može propisati ministar.

	
IV. NAČIN POSTUPANJA S DIVLJIM ŽIVOTINJAMA

	Divljač i zaštićene divlje vrste

Članak 20.
	S divljači izvan lovišta i zaštićenim divljim vrstama koje se zateknu na površinama javne namjene postupat će se po zasebnom „Programu zaštite divljači na području Općine Brestovac“ kao i drugim propisima o zaštiti životinja, zaštiti prirode, veterinarstvu i lovstvu. 

	V. ZAŠTITA ŽIVOTINJA

	Poticanje zaštite životinja

Članak 21.
	Općina Brestovac će prema obvezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja.

	Obveza pružanja pomoći životinji

Članak 22.
	Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.
	Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama zatečenim na području Općine Brestovac mora organizirati i financirati Općina Brestovac. 
	Ako se utvrdi posjednik ozlijeđene ili bolesne životinje, troškove snosi posjednik.

	Korištenje životinja u komercijalne svrhe

Članak 23.
	Korištenje životinja pri snimanju filmova i televizijskih emisija te za izložbe, smotre, natjecanja životinja, predstave i u druge svrhe s ciljem predstavljanja životinja može se obavljati nakon što nadležni veterinarski inspektor izda suglasnost.

Članak 24.
	Zabranjena je prodaja kućnih ljubimaca na površinama javne namjene, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojemu moraju udovoljavati trgovine kućnim ljubimcima.





 	VI. NADZOR

	Ovlasti komunalnog redara

Članak 25.
	Nadzor nad ovom Odlukom provodi komunalni redar. U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.
	Komunalni redar postupa po službenoj dužnosti kada uoči postupanje protivno ovoj Odluci te prema prijavi fizičkih i pravnih osoba.
	
	U obavljanju poslova iz svoje nadležnosti, komunalni redar ima pravo i obvezu:
1. pregledati isprave na temelju kojih se može utvrditi identitet stranke i drugih osoba               nazočnih nadzoru,
2. ući u prostore/prostorije u kojima se drže kućni ljubimci,
3. uzimati izjave stranaka i drugih osoba,
4. zatražiti od stranke podatke i dokumentaciju,
5. prikupljati dokaze na vizualni i drugi odgovarajući način,
6. očitati mikročip,
7. podnositi kaznenu prijavu, odnosno prekršajnu prijavu nadležnim tijelima,
8. donijeti rješenje kojim nalaže usklađivanje uvjeta u skladu s ovom Odlukom pod               prijetnjom pokretanja prekršajnog postupka ili naplate kazne,
9. naplatiti novčanu kaznu propisanu ovom Odlukom,
10. upozoravati i opominjati fizičke i pravne osobe,
11. narediti fizičkim i pravnim osobama otklanjanje prekršaja,
12. obavljati druge radnje u skladu sa svrhom nadzora.

	U postupanju koje je protivno odredbama ove Odluke u svakom pojedinačnom slučaju komunalni redar je dužan sastaviti zapisnik te donijeti rješenje.
	U slučajevima iz nadležnosti komunalnog redara predviđenim ovom Odlukom, komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pismeno rješenje.
	
	Komunalni redar dužan je podnijeti prijavu veterinarskoj inspekciji kada:
1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom,
2. posjednik nije označio mikročipom psa u roku predviđenom Zakonom o veterinarstvu, odnosno redovito cijepio protiv bjesnoće,  
3. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije,
4. posjednik drži više od 9 životinja starijih od 6 mjeseci, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima,
5. posjednik nije ispunio uvjete propisane zakonskim propisima o opasnim psima, a drži opasnog psa,
6. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca,
7. uzgajivač ne pokaže na uvid potvrdu o zadovoljenim uvjetima od strane nadležnog ministarstva,
8.  posjednik nije u roku od 3 dana prijavio nestanak kućnog ljubimca,
9. utvrdi osobne podatke posjednika koji je napustio kućnog ljubimca ili njegovu mladunčad,
10. posjednik životinju koristi za predstavljanje te u zabavne ili druge svrhe bez suglasnosti veterinarskog inspektora.

	Komunalni redar je dužan obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.
	U svim slučajevima u kojima komunalni redar tijekom nadzora uoči postupanje protivno Zakonu o zaštiti životinja, Kaznenom zakonu ili drugim propisima, a nije nadležan, prijavu sa sastavljenim zapisnikom o zatečenom stanju prosljeđuje nadležnom tijelu te stranci dostavlja obavijest o poduzetim mjerama.

	Žalba protiv rješenja komunalnog redara

Članak 26.
	Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.
	O žalbi izjavljenoj protiv rješenja komunalnog redara odlučuje upravno tijelo jedinice područne (regionalne) samouprave nadležno za drugostupanjske poslove komunalnog gospodarstva.

	VII. NOVČANE KAZNE

Članak 27.
	Sredstva naplaćena za predviđene prekršaje iz ove Odluke prihod su Proračuna Općine Brestovac.
	Komunalni redar ima ovlast i dužnost provoditi ovu Odluku u skladu sa svojom nadležnosti i sankcionirati svako ponašanje protivno ovoj Odluci. U tu svrhu, komunalni redar može osim kazne izreći i usmeno upozorenje.

Članak 28.
	Novčanom kaznom u visini od 70,00 EUR, kaznit će se posjednik kućnog ljubimca ako:

· nije osigurao kućnom ljubimcu držanje u skladu s njegovim potrebama, a minimalno predviđenim Zakonom o zaštiti životinja (članak 4. stavak 1. točka 1. ove Odluke),
· psu nije osigurao pseću kućicu ili odgovarajuću nastambu koja odgovara njegovoj veličini (članak 4. stavak 1. točka 2. ove Odluke),
· nije na vidljivom mjestu stavio oznaku koja upozorava na psa te ne posjeduje ispravno zvono na ulaznim dvorišnim ili vrtnim vratima (članak 4. stavak 1. točka 5. ove  Odluke),
· nije osigurao kućnom ljubimcu redovitu i pravilnu ishranu te trajno omogućio pristup svježoj pitkoj vodi (članak 4. stavak 1. točka 7. ove Odluke),
· redovito ne čisti i ne održava urednim prostor u kojem boravi kućni ljubimac (članak 4. stavak 1. točka 8. ove Odluke),
· veže psa, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u promjeru minimalno 5 metara, a sredstva vezanja i ogrlica moraju biti od takvog materijala da psu ne nanose bol, patnju ili ozljeđivanje (članak 4. stavak 3. točka 2. ove Odluke,
· trajno drži kućnog ljubimca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu, a posjednik ne osigura svakodnevni nadzor (članak 4. stavak 3. točka 3. ove Odluke),
· posjednik kućnog ljubimca ne drži na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina (članak 5. stavak 2. ove Odluke),
· posjednik koji psa drži u stanu ili kući bez okućnice, ne izvodi svakodnevno van radi obavljanja nužde i zadovoljenja ostalih dnevnih i fizičkih aktivnosti (članak 5. stavak 3. ove Odluke),
· pri izvođenju kućnog ljubimca na površine javne namjene ne nosi pribor za čišćenje i ne očisti javnu površinu koju njegov kućni ljubimac onečisti (članak 7. stavak 4. i 5. ove Odluke),
· na ulazu u prostor u kojem se nalazi opasan pas nije vidljivo istaknuto upozorenje „OPASAN PAS“ (članak 12. stavak 2. ove Odluke).

	Novčanom kaznom u visini od 140,00 EUR kaznit će se posjednik kućnog ljubimca ako:

· nije onemogućio bijeg i kretanje psa bez nadzora po površinama javne namjene (članak 4. stavak 1. točka 4. ove Odluke),
· drži psa trajno vezanim ili ga trajno drži u prostorima ili dijelu dvorišta bez omogućavanja slobodnog kretanja izvan tog prostora (članak 4. stavak 3. točka 1. ove Odluke),
· drži kao kućne ljubimce opasne i potencijalno opasne životinjske vrste utvrđene u Popisu opasnih i potencijalno opasnih životinjskih vrsta (članak 4. stavak 3. točka 4. ove Odluke),
·  posjednik nije odgovarajućim odgojem i/ili školovanjem ili drugim mjerama osigurao da pas u odnosu na držanje i kretanje nije opasan za okolinu (članak 4. stavak 4. ove Odluke),
· omogući kućnom ljubimcu da samostalno šeće površinama javne namjene bez njegove prisutnosti i nadzora (članak 7. stavak 2. ove Odluke).

	Novčanom kaznom u visini od 200,00 EUR kaznit će se posjednik kućnog ljubimca ako:

· na površine javne namjene izvodi psa koji nije označen mikročipom, bez povodca i bez nadzora posjednika (članak 7. stavak 1. ove Odluke),
· dozvoli kretanje kućnom ljubimcu u prostorima i prostorijama javne namjene bez dopuštenja vlasnika odnosno korisnika prostora (članak 8. stavak 1. ove Odluke),
· dovodi i pušta kućnog ljubimca s povodca na dječjim igralištima, travnjacima, cvjetnjacima, sportskim terenima, dvorištima škola i vrtića, tržnicama, grobljima i uređenim plažama te na drugim mjestima gdje postoji opasnost ugrožavanja zdravstveno – higijenske sigurnosti i zdravlja ljudi (članak 8. stavci 2. i 3. ove Odluke).

	Novčanom kaznom u visini od 270,00 EUR kaznit će se posjednik kućnog ljubimca ako:
	
· kao vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (članak 12. stavak 1. ove Odluke),
· izvodi opasnog psa na površine javne namjene bez brnjice i povodca (članak 12. stavak 3. ove Odluke),
· ne drži pod kontrolom razmnožavanje pasa i mačaka i ne spriječi svako nekontrolirano razmnožavanje (članak 15. stavak 1. ove Odluke),
· koristi životinje pri snimanju filmova i televizijskih emisija te za izložbe, smotre, natjecanja životinja, predstave i u druge svrhe s ciljem predstavljanja životinja bez suglasnosti veterinarskog inspektora (članak 23. ove Odluke),
· prodaje kućne ljubimce na površinama javne namjene, sajmovima, tržnicama i drugim prostorima koji ne zadovoljavaju uvjete za prodaju kućnih ljubimaca sukladno zakonskim propisima (članak 24. ove Odluke).

Članak 29.
	U provođenju nadzora komunalni redar je ovlašten pismeno upozoriti odnosno opomenuti posjednika psa ukoliko posjednik postupa suprotno odredbama članka 4., stavaka 1. i 2. i stavka 3. točke 1., 2., 3. i 7., članka 5. stavaka 2. i 3., članaka 7. i 8.,  članka 12. stavka 2., članaka 23. i 24. ove Odluke. 
	Novčana kazna može se naplatiti na mjestu počinjenja prekršaja u visini polovice iznosa određenog člankom 28. ove Odluke ako je komunalni redar utvrdio prekršaj:
· obavljanjem nadzora u okviru svoje nadležnosti,
· neposrednim opažanjem,
· uporabom tehničkog sredstva,
· pregledom vjerodostojne dokumentacije.
	Smatrat će se da je novčana kazna iz stavka 2. ovoga članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana te dokaz o izvršenoj uplati dostavi Jedinstvenom upravnom odjelu.  
	 Smatrat će se da je novčana kazna iz stavka 2. ovog članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od tri dana od primitka obavijesti o prekršaju te dokaz o izvršenoj uplati dostavi Jedinstvenom upravnom odjelu.         
	Kada se radi o prekršaju pravne osobe i u njoj odgovorne osobe, novčana se kazna može naplatiti, prema pravilima iz stavka 2. ovoga članka, pravnoj osobi i odgovornoj osobi i kada su za to ostvareni uvjeti iz stavka 2. ovoga članka samo u odnosu na pravnu osobu.
	Usmeno izrečena novčana kazna prema uvjetima stavka 2. ovoga članka naplaćuje se od počinitelja prekršaja uz izdavanje potvrde o tome. 
	Ako počinitelj prekršaja, sukladno stavku 2., 3., 4. i 5. ovoga članka, plati izrečenu novčanu kaznu, neće se voditi prekršajni postupak. 

	VIII. PRIJELAZNA I ZAVRŠNA ODREDBA

Članak 30.

	Ova odluka stupa na snagu osmog dana od dana objave u „Službenom glasniku Općine Brestovac“.

